DA Den Europæiske Unions Tidende C 459/28

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 459/12)

Denne offentliggørelse giver ret til at gøre indsigelse mod ansøgningen, jf. artikel 51 Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»NOVAC AFUMAT DIN ŢARA BÂRSEI«

EU-nr.: RO-PDO-0005-01183 — 20.11.2013

BOB ( ) BGB ( X )

1. Navn

»Novac afumat din Ţara Bârsei«

2. Medlemsstat eller tredjeland

Rumænien

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Novac afumat din Ţara Bârsei« er røget fiskefilet fra marmorkarpearter (Arystichthys nobilis). Det markedsføres i røget form.

Organoleptiske egenskaber:

Udseende:

— røgede fiskefiletter med en vægt på 100-400 g

— røgede fiskefileter med en glat overflade uden misfarvning eller revner

Farve:

— gylden på skindsiden

— rødbrun på muskelsiden

Duft og smag:

— ingen duft eller smag af dynd, aflejring eller græs

— specifik duft af varmrøget fisk

Fysisk-kemiske egenskaber:

Natriumchlorid: højst 5 %

Vandindhold: 65-75 %

Proteinindhold: mindst 11 %

Fedt: højst 4 %

3.3. Foder (kun for produkter af animalsk oprindelse) og råvarer (kun for forarbejdede produkter)

Marmorkarpen spiser primært dyreplankton og indtager også små mængder af planktonalger og insekter og insektlarver.

Marmorkarpen udgør råvarerne for det færdige produkt »Novac afumat din Ţara Bârsei« og opnås i løbet af en treårig vækstcyklus i akvakulturbrug i det afgrænsede geografiske område. Fisken udtages fra vægtgruppen 1 200-2 000 g.

3.4. Specifikke etaper af produktionen, som skal finde sted i det afgrænsede geografiske område

Alle etaper i den produktionsproces, der anvendes for at opnå »Novac afumat din Ţara Bârsei«, finder sted i det afgrænsede geografiske område. Fremstillingen af »Novac afumat din Ţara Bârsei« består af følgende faser: opdræt af marmorkarpen (behandling og lagring), indledende tilberedning (fjernelse af skæl og hoved, udtagning af indvolde og vaskning), filetering, saltning, røgning og modning af fisken.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Præcis afgrænsning af det geografiske område

Det geografiske område omfatter de administrative områder i kommunerne: Dumbrăvița, Feldioara, Hălchiu, Bod og Hărman. Disse områder ligger i lavlandet ved Olt og er omgivet af: Măierus-kommunens administrative grænse mod nord, floden Olt mod øst, Prejmer-kommunens administrative område mod sydøst, Brașovs og Sânpetrus administrative område mod syd, Codleas administrative område mod sydvest, Perșani-bjergene mod vest og Crizbav-kommunens administrative område mod nordvest.

5. Tilknytning til det geografiske område

Naturbestemte faktorer

Grundvand:

Hydrogeologisk set er der i området vandførende lag i de kalkholdige klipper og konglomeratet i udkanten af Bârsei-dalen. Det hydrografiske net får vand via de revner og huller, som vandet fra nedbøren (regn, sne) strømmer igennem, og skråningerne med deres mange kilder. Vandet i vandløbene gennem disse områder, hvor der overvejende er hårde kiselholdige klipper, er klart og pH-neutralt, hvilket er optimalt for marmorkarpens udvikling.

Jordbund:

Det afgrænsede geografiske område har, selv om det ligger i et bjergområde, nogle af de karateristika, der kendetegner sletter. Akvakulturbrugene i det afgrænsede geografiske område befinder sig i hydromorfe jorder, der omfatter sumpområder (gleysols, sort jord) og climo-hydromorfe jorder (engjord), som er gunstige for udviklingen af organismer til føde for denne fiskeart.

Beskyttede landområder:

Fremstillingen af »Novac afumat din Ţara Bârsei« er tæt forbundet med oprindelsesstedet i det afgrænsede område, hvor de vandkilder, der er afgørende for fiskeopdrættet, befinder sig, fordi Olt-floden og dens bifloder ligger i nærheden.

Produktionsmængden og kvaliteten af marmorkarper fremmes yderligere af de jorder, hvorpå akvakulturbrugene er bygget, og af de naturlige føderessourcers mangfoldighed og kvalitet.

Menneskelige faktorer

Det høje udbytte (300 kg/ha) førte naturligt til en forarbejdning og konservering af marmorkarper. En af forarbejdningsmetoderne er varmrøgning, som stammer fra gammel tid.

De fleste af aktiviteterne i relation til fremstillingen af »Novac afumat din Ţara Bârsei« udføres manuelt. Det betyder, at den lokale befolknings erfaring og knowhow spiller en vigtig rolle.

Der benyttes gamle lokale saltnings- og røgningsteknikker, som indgår i de produktionsetaper, der er kendetegnende for produktets egenskaber.

Produktets egenart:

De karakteristiske kendetegn ved »Novac afumat din Ţara Bârsei« er:

— det lave fedtindhold (mindre end eller lig med 4 %) sammenlignet med fisk fra fiskeopdrætsområder uden for det geografiske område, hvilket skyldes, at marmorkarper vokser langsommere i vand, som har lavere temperatur (højst 24 °C om sommeren)

— fileternes kompakte struktur som følge af fiskens foder; planktonets kvalitet er bestemt af naturlige faktorer, der er specifikke for regionen, nemlig det rene vand og de hydromorfe jorder, der fremmer udviklingen af organismer, der udgør foder til denne fiskeart

— den behagelige aroma, som opnås ved metoden med varmrøgning med savsmuld fra bøg fra det afgrænsede geografiske område

— normalt har fiskefileter fra marmorkarper, der ikke stammer fra det geografiske område, en toårig vækstcyklus og vejer over 4 000 g.

De naturbestemte faktorer i det afgrænsede geografiske område, indvirker på produktets egenskaber. Det er dog kombinationen af naturbestemte faktorer med den tekniske erfaring med opdræt af fisken og røgningen af filetterne, der giver produktet dets specifikke egenart.

Befolkningen i dette område har i århundreder beskæftiget sig med fiskeri og fiskekonserveringsmetoder, herunder varmrøgning med bøgesavsmuld. Konserveringsprocessen bygger på traditionen med varmrøgning. Røgningen og tilberedningen finder sted i et kammer ved en temperatur på 75-80 °C, hvor produktet i midten opnår en temperatur på 70 °C i mindst fem minutter i en atmosfære med 25 % fugt.

De særlige karakteristika ved varmrøgede filetter fra marmorkarper værdsættes af forbrugerne på specialiserede messer.

Henvisning til offentliggørelse af varespecifikationen

(artikel 6, stk. 1, andet afsnit, i denne forordning)

www.madr.ro

http://www.madr.ro/docs/ind-alimentara/produse-traditionale/caiet-sarcini-novac-afumat-din-tara-barsei-igp-.pdf

(1) EUT L 343 af 14.12.2012, s. 1.